Ǹdzóe biá. "Tə watsam." Dávid. Miktâm. Éyɔŋ Sául a ngálom nə́ bə́ nɔ́nī ndá dzīē nə́ á we nyé. 2Ǎ Zāmbá kodége ma á mīǹzízíŋ myáma; kamán ai ma ábə̄ ébá bálúman ai ma. 3Kodége ma ábə bəbɔ bə́ ábé, nyǐgi ma ábə bod məkǐ. 4Amú ḿbɔ̄ bá bámɔ̄n mā mińyóyɔ́g myáwɔ̄ŋ mā á nyɔ́l, təge ai ǹgúmā abé ziŋ ábə ma, təge ai ǹsə́m ngə́ evǔs, ǎ Ńtondôbə. 5Mə sə́ kig á məku, dzam dá bâkə mim̀bíl, bə́ ngakom bitɔ̄á. Həbə́gə̄ óyɔ̄, zǎ tóban ai ma, yénə́ ! 6Wa, Ǹtondôbə, Zambá miǹkunda, Zambá Ísraɛ̂l. Həbə́gə́, ású yə̄ nâ ó ndə́gə́lə̄ mə́yɔŋ mə́sə̄ má; bəbə̂ bə́ bǒd miǹnǎl bə́tē bə́sə, tə wayén bɔ̄ ngɔ́l. 7Bádūgan ngǒngógóle bə́ ngábɔ́n anə́ mvú; bə́ tīī ai tísɔn ésə. 8Yénə́ anə́ bə́ nə́ ai avúl ányu á túd, akəŋ bítá á bīyé bí ányu. "Yə mod a wóg fɔ́ɔ́ ?" 9Ḿfág wóe ǎ Ńtondôbə, wawoe bɔ́, wakpə́lə məyɔŋ bíkúl mə́sə. 10Mayi sám mís ḿfág ó nə̄, ngul dzam. Zambá énye a nə́ mā ndá kɔ̄a. 11Zambá ḿbaala mətǐŋ a zu ábə ma: Zambá a bɔ nə́ mə́ byāndī ébá bámɔ́n ma. 12Tə waman bɔ́ wē ai sí, ayɔŋ dáma á zā vóan. Fím dzoe, é sugúzū bɔ́, e dzɔ̄dī fə̄ bɔ́, ǎ Ǹtondôbə, eběn dzáán ! 13Ǹnyie anə́ bákɔ́bɔ, bə́ bə̄lə́ ńsə̄m ânyu dábán; bə́ tīmbígī hḿ á mə̄bún mábán, ású bikag ai míńnāl bákɔ́bɔ. 14Manáŋa ai ayɔ́g dóe; manáŋa təge líg tɔ mǎn dzóm ! Bə́ yəm áfə nâ Zambá énye a nə́ Ńkūkúmá Yákɔb, a kələ kwí á mə̄búg mə́ sí. 15Bádūgan ngǒngógóle, bə́ ngábɔ́n anə́ mvú, bə́ tīī ai tísɔn ésə. 16Bádzə̄bədan bádzə̄ŋ bīdí, ǹtíé ósə bə́ ngə́lə́ təge dzyé, bə́ nə́ hə ḿbónán ńgūmā ńtíe álú. 17M̌fág wáma mayia ngul dzoe kíkídígi, mataman fúlú m̀baalán mətǐŋ dzoe, amú ó ngábɔ̄ ndá kɔ̄a, ekə m̀bíl dzáma ámǒs wɔ̄ŋ. 18Wa ngul dzama, mayi yia ású dóe. Ndá kɔ̄a dzama, e nə Zambá, é Zāmba á nə̄ ma m̀baala mətǐŋ.